गौतम बर’आ टंलानि साखाथि बर’ टंलाआव जोनोम होगिरि बिमा मिनु बर’नि मुङावनो ’मिनु आर अ’ एकुवा’ मुंनि नैजि लिटारनि जारकिनआव दै सोनानै ह’म देलिभारि खालामनानै राङारि बिथिङाव गोख्रों जानो हानाया जोंनि थाखाय गोगगाथाव ৷ 2001 माइथायाव जोनोम मोन्नानै टंला अरुण’दय एकाडेमिआव सोलोंथाइ लानानै 2017 माइथायाव मेट्रिक आनजादखौ उथ्रिसारनानै 2019 माइथायाव टंला पाय’नियार जौसिन फरायसालिनिफ्राय कमार्स आयदायाव हायार सेकेन्दारिखौ उथ्रिसारनानै तेजपुरनि गंसे कलेजआव गोजौ थाखोसिम फरायदोंमोनब्लाबो दिग्रि थाखोखौ उथ्रिसारनाया जायाखै ৷ मानोना बर’आ दारिमिनखौ गायसन्नानै फालांगिखौ गोबां सम होनो गोनां जायो ৷ बिनिखायनो फरायनायाव गोसो होस्थाबनो हायैलाय दोनथ’नो गोनां जायो ৷ नाथाय बिथाङा दैनि फालांगिआव गोसो होस्थाबनानै दिनै दानफाआव खरसाफोरखौ गारनानै खमैबो 40 रोजा रां आर्जिनो हादों ৷ बिथांनि ’मिनु आर अ’ एकुवा’ दैआ दिनै बयजोंबो अनसाय जादो’ आरो दैनि फालांगिआ सानफा-एफा टंलाल’ नङा भेरगाव,खैराबारि,डिमाकुसि, खाग्राबारि बायदि ओनसोलाव बयनिख्रुइबो मोजां आरो गोग्गो दै होन्नानै मुंसारदों ৷